Ski-VM 2021

Ski-VM 2021 ble arrangert i Oberstdorf i Bayern i Tyskland fra 24. februar til 7. mars 2021. Oberstdorf arrangerte verdensmesterskapet på ski, nordiske grener for tredje gang; byen arrangerte også mesterskapet i 1987 og i 2005.
Det ble konkurrert i 24 øvelser, av disse var det 9 lagøvelser. Norge tok 31 av 72 medaljer, mens Østerrike og Sverige vant 7 medaljer hver. Therese Johaug ble den mestvinnende utøveren med fire gullmedaljer.
Dette var første gang øvelsene kombinert for kvinner og skihopping i stor bakke for kvinner var med på VM-programmet.
Koronaviruspandemien påvirket arrangementet på flere måter. PCR-hurtigtesting av samtlige som skulle inn på VM-området ble foretatt minst annenhver dag. Alle øvelser ble arrangert uten publikum tilstede og alle utøvere, trenere, journalister, frivillige og funksjonærer som skulle inn på VM-området måtte daglig framvise negativ virustest. Munnbind var påbudt for alle som oppholdt seg i VM-området, kun med unntak for utøvere under deltakelse i renn. Ellers måtte det holdes minst en og en halv meters avstand til nærmeste person og man ble pålagt å holde seg unna området dersom man følte seg det minste syk. Utøvere fra land utenfor EU ble pålagt enten to ukers karantene eller å avgi negativ virustest to dager før ankomst.
27. februar meldte arrangøren i en pressemelding at tre personer hadde testet positivt, det dreide seg om en person i den slovenske kvinnegruppa i hopp og to personer i den italienske, kvinnelige hopptroppen. Ytterligere en person i den italienske troppen var satt i isolasjon. Det slovenske skiforbundet bekreftet at det var hovedtrener Zoran Zupancic som var smittet, i den italienske troppen ble det bekreftet at det gjaldt to kvinnelige hoppere.
3. mars ble det kjent at flere i det italienske støtteapparatet hadde testet positivt på covid-19 og Italia trakk deretter hele troppen fra videre deltagelse i mesterskapet. Samme dag kom beskjeden om at den norske verdenscuplederen i skihopping, Halvor Egner Granerud, hadde testet positivt på viruset og Granerud sa at VM var over for hans del.
Russlands nasjonale skiforbund – på engelsk Russian Ski Association (RSA) – var utestengt fra mesterskapet, men russiske utøvere fikk lov til å delta som nøytrale utøvere på et nøytralt lag. De deltok under sin nasjonale olympiske komités flagg og Det internasjonale skiforbundet (FIS) bestemte at det nøytrale laget skulle benevnes med trebokstavskoden RSF, en forkortelse for Russian Ski Federation. Laget med russiske utøvere deltok derfor ikke som representanter for det utestengte russiske skiforbundet (RSA). FIS tillot ikke bruk av navnet Russland, henvisninger til det utestengte russiske skiforbundet eller at utøverne benyttet russiske nasjonalfarger, nasjonalsymboler eller liknende. Når utøvere som representerte RSF ble verdensmestere, erstattet FIS-hymnen den russiske nasjonalsangen.
Oberstdorf ble tildelt mesterskapet under den 50. FIS-kongressen i Cancún i Mexico 9. juni 2016 i konkurranse med Trondheim i Norge og Planica i Slovenia.
Norges Skiforbund presenterte 20. februar 2021 en mediaguide der hele den norske troppen ble offentliggjort.
Norges tropp består av totalt 47 utøvere, hvorav 21 kvinner og 26 menn. To av de mannlige utøverne var hjemmeværende reserver.
4. februar tok Norges Skiforbund ut 23 utøvere, elleve kvinner og tolv menn. En mannlig hjemmeværende reserve ble tatt ut 15. februar.
12. februar tok Norges Skiforbund ut tolv utøvere, hvorav sju menn og fem kvinner. En av de mannlige utøverene var hjemmeværende reserve.
16. februar tok Norges Skiforbund ut fire kvinnelige utøvere «som alle har vist at de hører hjemme i VM», ifølge landslagssjef Christian Meyer. En femte hopper ble tatt ut etter rennene i kontinentalcupen 20. og 21. februar.
20. januar ble seks mannlige utøvere tatt ut av Norges Skiforbund i forbindelse med offentliggjøringen av skiforbundets mediaguide for VM-2021.
3. mars ble det kjent at Halvor Egner Granerud dagen i forveien hadde avlagt en positiv test for covid-19, og VM var dermed over for en av de største gullfavorittene.